Karsten Nonbo (V), 2013-04-12:
Jeg kan jo mærke, at røgen og adrenalinen fra debatten i aftes på TV 2 med justitsministeren ikke har lagt sig.
Man kører videre i det spor, som det ærgrede mig at man kørte i i aftes, og det gælder både Venstres retsordfører og det gælder justitsministeren.
De kom begge to til at stå som sådan et rockerpar, HA og Bandidos, der kæmpede mod hinanden, i stedet for at kæmpe sammen om den fælles sag: kampen mod rockerne.
Det samme skal vi passe på ikke at gøre i den her debat, for vi vil jo det samme.
Ligesom vi i aftes ville det samme med at bekæmpe rockerkriminalitet, vil vi i dag samlet være med til at sørge for, at også vejarbejderne kan færdes trygt og sikkert ude i deres arbejdsmiljø.
Det bør vi lægge os på sinde.
Vi har så den løsning i Venstre, at man kunne tilgodese begge dele ved at gøre, som man har gjort i Sverige: I stedet for at bruge ATK-vogne, som der sidder folk i, kunne man gøre, som man gør i Sverige, hvor man kører en trailer ud om morgenen med en ATK.
Den står så selv og arbejder hele dagen, uden at der er en, der sidder og kigger på, at der bliver fotograferet, men den fotograferer jo alligevel, lige indtil den går flad på batteriet, det kan den gøre efter 24 timer eller sådan noget lignende.
Men jeg synes, vi skal være enige om, at her skal der gøres noget.
Vi skal bekæmpe hastighedsovertrædelserne og ikke bekæmpe hinanden.
Derfor hilser vi forslaget fra Det Konservative Folkeparti velkommen som en del af debatten, men jeg må jo erkende, at før vi får fordoblet straffen for det, er vi nødt til at øge opdagelsesrisikoen.
For hvad nytter det, at vi sætter straffen op til det dobbelte, hvis vi stadig væk ikke får taget nogen for at køre for stærkt?
De kan også bedre og mere diskret stå der end en stor varevogn, hvor der sidder folk indeni.
Så lad os se at komme i gang med det, vil jeg sige til justitsministeren.
Når det så er gjort, kan vi altid se på resultatet, for jeg tror, at opdagelsesrisikoen vil være med til, at der er langt færre, der kører alt, alt for stærkt.
Jeg synes så også lidt, at afvisningen af De Konservatives forslag fra justitsministerens side ikke er, skal vi sige, velbegrundet, for justitsministeren sagde bl.a., at det ville kræve ordentlig skiltning osv.
Det gør det jo allerede i dag.
For at sigte en mand og for at få ham dømt for en overtrædelse af hastighedsbestemmelserne, skal der i dag være ordentlige skilte ved et vejarbejde, for ellers holder sagen jo ikke i retten.
Så det giver overhovedet ikke nogen ændring.
Så lad os se at komme i gang med at øge opdagelsesrisikoen.
Når vi så har øget opdagelsesrisikoen, synes jeg, vi skulle se på, om det her beslutningsforslag fra De Konservative stadig væk er nødvendigt.
Jeg håber, at vi her under udvalgsbehandlingen får et løfte fra justitsministeren om, at vi nu kommer i gang med at sætte hastighedsmålere op, helst, som jeg siger, ubemandede ATK'er, men i hvert fald at vi får brugt det materiale, der nu er købt hjem, og som står og venter.
Og så synes jeg, at vi skal lægge den her rockerlignende debat væk, hvor den ene part vil det ene, og den anden part vil det andet, for jeg tror, vi er enige om, at vi vil det samme.
Lige så vel som vi vil bekæmpe rockerkriminalitet, lige så vel vil vi bekæmpe hastighedsovertrædelser og især ved vejarbejder.
For det er jo vejarbejderne, der lider, jo mere vi står og stamper i gulvet uden at gøre noget.
Så lad os se at komme i gang, vil jeg sige til justitsministeren, med at få kontrolleret noget bedre til glæde for vejarbejderne, og når det så er sket, og vi har haft en god udvalgsbehandling, så må vi se, hvor fremkommelig justitsministeren er.
Det vil jo så være med til at afgøre, om vi synes, at det her forslag fra Det Konservative Folkeparti er nødvendigt.
Der er ingen tvivl om, at det virkelig er noget, der vil kunne mærkes, men at man bliver opdaget for det, man har gjort, er vel at mærke den første forudsætning.